《归来堂为韩子苍题》
宋代·李彭

出处无定在，阅世关盛衰。令德山林尊，昭代丘园非。

达人解其趣，颇复择所归。渊明傲世故，葛巾风攲攲。

偶随出岫云，戏作三径资。少日辞吏去，新菊亲风期。

韩侯极简秀，早蒙当宁知。未吐五色线，小试聊补遗。

高咏少司命，乘风载云旗。一坐空无人，安能免深排。

昨来天东壁，少欲乘泰阶。误随晓星去，流落天南陲。

得县篁竹中，簿领颇沈迷。奈何训诰笔，反用催科为。

度堂痛扫溉，胜气自尔随。风度窗户急，云生梁栋迟。

不减田园居，归去将安之。窈窈青禁闼，沈沈黄金闺。

至尊下温诏，群公歌式微。行矣戒徂两，长吟收夕霏。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。